SYSTEMA แบรนด์แปรงสีฟันยืน 1 ของไทย
ธุรกิจสินค้าดูแลสุขภาพช่องปากโดยเฉพาะแปรงสีฟันถือเป็นอีกหนึ่งธุรกิจที่มีการแข่งขันกันสูง  เห็นได้จากมีแปรงสีฟันแบรนด์ต่างๆมากมายในท้องตลาดให้ผู้บริโภคได้เลือกซื้อ ซึ่งแต่ละแบรนด์ต่าง ก็งัดกลยุทธ์แลกหมัดต่อหมัดกันแบบหนักหน่วง  แต่ SYSTEMA มีกลยุทธ์เด็ดอะไร ถึงครองอันดับหนึ่งยาวนานกว่า 10 ปี? ลงทุนแมนจะเล่าให้ฟัง
24 ต.ค. 2562

SYSTEMA แบรนด์แปรงสีฟันยืน 1 ของไทย
ธุรกิจสินค้าดูแลสุขภาพช่องปาก ถือเป็นอีกหนึ่งธุรกิจที่มีการแข่งขันกันสูง
เห็นได้จากเวลาเราไปเลือกซื้อสินค้าตามห้างสรรพสินค้า พบว่ามีแบรนด์ต่างๆ บนชั้นวางสินค้า
โดยเฉพาะอย่างยิ่ง “แปรงสีฟัน” ถือเป็นอีกหนึ่งสินค้าอุปโภคที่มีอายุการใช้งานที่จะต้องเปลี่ยนทุกๆ 3 เดือน ทำให้เกิดการแข่งขันกันสูงมากจากแบรนด์ต่างๆ โดยเฉพาะการเน้นเรื่องราคา โปรโมชั่น ลดแลกแจกแถม
ซึ่งก็ถือว่าเป็นข้อดีสำหรับผู้บริโภคอย่างเรา ที่จะได้ใช้ของดีและคุ้มค่า
รู้หรือไม่ว่า.. บริษัทผลิตแปรงสีฟันในไทยมีมากกว่า 30 บริษัท แล้วใครจะเป็นผู้นำหรือผู้ตาม
เชื่อว่าคนส่วนใหญ่คงไม่มีใครไม่รู้จักแบรนด์ SYSTEMA
ซึ่งถือว่าเป็นแปรงสีฟันที่มียอดขายเป็นอันดับหนึ่งในอุตสาหกรรมแปรงสีฟัน
แต่อย่างที่กล่าวข้างต้น จำนวนแบรนด์ที่มากมายในตลาด และกลยุทธ์ทางการตลาดต่างๆ ที่แต่ละแบรนด์ใช้เพื่อให้ได้ยอดขายในภาวะการแข่งขันและเศรษฐกิจแบบนี้ คงหนีไม่พ้น การทำโปรโมชั่นที่ต่อสู้กันแบบตาต่อตาฟันต่อฟัน (Red Ocean)
แล้วสำหรับ SYSTEMA มีกลยุทธ์กับตลาดนี้อย่างไร?
ลงทุนแมนจะเล่าให้ฟัง
เรามาดูภาพรวมธุรกิจแปรงสีฟันในประเทศไทยกันก่อน..
ปี 2561 ตลาดแปรงสีฟันในประเทศไทยมีมูลค่า 4,237 ล้านบาท
ซึ่งเราสามารถแบ่งออกเป็น 6 กลุ่มง่ายๆ ได้แก่
กลุ่ม Upper Premium มีราคา 60 บาทขึ้นไป
กลุ่ม Lower Premium มีราคาระหว่าง 41 ถึง 60 บาท
กลุ่ม Upper Medium มีราคาระหว่าง 26 ถึง 40 บาท
กลุ่ม Lower Medium มีราคาระหว่าง 16 ถึง 25 บาท
กลุ่ม Economy มีราคาต่ำกว่า 16 บาท
และ กลุ่มสุดท้ายเป็นแปรงสีฟันสำหรับเด็ก
อย่างไรก็ตาม กลุ่มแปรงสีฟันที่มีมูลค่าการตลาดมากสุด คือ กลุ่ม Lower Premium
ซึ่งมีมูลค่ากว่า 1,146 ล้านบาท คิดเป็นสัดส่วนกว่า 27% ของรายได้ธุรกิจแปรงสีฟันในประเทศไทย
ซึ่ง SYSTEMA เป็นเจ้าตลาดในกลุ่มสินค้า Segment ที่ใหญ่ที่สุดนี้
เพื่อให้เห็นภาพมากขึ้น
ยอดขายของแปรงสีฟันกลุ่ม Lower Premium ทุกๆ 100 บาท
จะมาจากยอดขายของแบรนด์ SYSTEMA กว่า 46 บาท
และที่น่าสนใจกว่านั้น คือ SYSTEMA สามารถครองส่วนแบ่งตลาดกลุ่มนี้เป็นอันดับหนึ่งมายาวนานกว่า 10 ปีติดต่อกัน เรียกได้ว่าเป็นแบรนด์สินค้าที่มีอัตราการซื้อซ้ำสูง
และถ้ามาดูยอดขายของแบรนด์ใหญ่ ในกลุ่ม Lower Premium ของปีที่ผ่านมา
อันดับ 1 SYSTEMA มูลค่ายอดขาย 531 ล้านบาท
อันดับ 2 Dentiste' มูลค่ายอดขาย 146 ล้านบาท
อันดับ 3 Colgate มูลค่ายอดขาย 129 ล้านบาท
อันดับ 4 Oral-B มูลค่ายอดขาย 121 ล้านบาท
แล้ว SYSTEMA มีกลยุทธ์และมีที่มาอย่างไร?
SYSTEMA เป็นแบรนด์จากญี่ปุ่น อยู่ภายใต้เครือบริษัทไลอ้อน ซึ่งได้นำเทคโนโลยีของแปรงสีฟันเข้ามาประเทศไทยครั้งแรกเมื่อ ปี พ.ศ. 2542 หรือกว่า 20 ปีก่อน
ซึ่งในขณะนั้นแปรงสีฟันที่วางขายในไทยจะมีขนแปรงลักษณะปลายตัดตรง ปลายกลมมน
โดย SYSTEMA ถือเป็นแบรนด์แรกของไทยที่นำนวัตกรรมใหม่ คือ แปรงสีฟันรุ่น Soft & Slim ที่มีขนแปรงปลายเรียวแหลมและนุ่ม เข้าซอกซอนทำความสะอาดได้ลึก ซึ่งจะรู้สึกแปรงแล้วสะอาดขึ้นกว่าเดิมได้ตั้งแต่ครั้งแรกที่ใช้
ซึ่งจุดนี้เองถือเป็นการสร้างความแตกต่างให้กับตลาดแปรงสีฟันในยุคนั้น และทำให้ SYSTEMA ได้รับการตอบรับจากคนไทยเป็นอย่างดีนับตั้งแต่นั้นมา
นอกจากนี้ จากการศึกษาและวิจัยของทาง SYSTEMA ยังพบว่า ขนาดช่องปากของแต่ละคนที่ไม่เท่ากัน การใช้หัวแปรงขนาดที่ไม่เหมาะสมกับช่องปากตัวเอง ก็อาจจะทำให้ทำความสะอาดได้ไม่ดีพอ
ดังนั้น SYSTEMA จึงได้พัฒนาสินค้า รุ่น Soft &amp; Slim ด้วยการออกสินค้าที่มีหัวแปรงให้เลือกได้ 3 ขนาด คือ รุ่น Compact (ขนาดเล็ก), Original (ขนาดมาตรฐาน) และ XL (ขนาดใหญ่) จนถึงปัจจุบัน ถือว่ายังคงเป็นแบรนด์แรกและแบรนด์เดียวที่ในหนึ่งรุ่นสินค้ามีขนาดหัวแปรงให้เลือกตามสรีระช่องปากที่ต่างกัน
เรื่องนี้ถือเป็นอีกหนึ่งกรณีศึกษาที่น่าสนใจ
ถึงแม้ว่าแปรงสีฟันจะถือเป็นสินค้าพื้นฐาน ที่เราทุกคนต้องใช้ในชีวิตประจำวันอยู่แล้ว
แต่รายละเอียดเล็กๆ น้อยๆ ที่เราอาจคิดไม่ถึงมาก่อน
อย่างการออกแบบขนแปรงและขนาดของหัวแปรง ที่ทำออกมาได้ตรงใจผู้บริโภค
ได้กลายเป็นกลยุทธ์หนึ่งที่ทำให้ SYSTEMA
ประสบความสำเร็จและได้การยอมรับจากผู้บริโภคมาจนทุกวันนี้..
References
-ข้อมูลจาก Nielsen
-